b'\n_START_ARTICLE_\nFilip Ter\xc4\x8delj\n_START_SECTION_\n\xc5\xbdivljenje in delo\n_START_PARAGRAPH_\nObiskoval je \xc5\xa1kofijsko gimnazijo v \xc5\xa0entvidu med letoma 1905 in 1913 (maturiral 1913), nato je obiskoval bogoslovje v Ljubljani, posve\xc4\x8den 1917, bil kaplan v \xc5\xa0kofji Loki med 1917 in 1921, nato je \xc5\xa1tudiral na socialni pedago\xc5\xa1ki fakulteti v K\xc3\xb6lnu, metode prosvetnega dela pa v Kolpingovih ljudsko-prosvetnih ustanovah v M\xc3\xb6nchengladbachu. Leta 1922 je v Gorici ustanovil in bil tajnik Prosvetne zveze, duhovni vodja in katehet v slovenskem zavodu Alojzijevi\xc5\xa1\xc4\x8de, \xc4\x8dlan o\xc5\xbejega knji\xc5\xbeevnega odseka GMD med letoma 1924 in 1929, ko je fa\xc5\xa1izem zatrl vse delo. Po smrti bazovi\xc5\xa1kih \xc5\xbertev je bil Ter\xc4\x8delj zaprt 30. decembra 1931, obsojen leta 1932 na 5 let konfinacije v Campobasso, \xc4\x8dez leto dni je bil po posredovanju cerkvenih oblasti izpu\xc5\xa1\xc4\x8den, ni pa smel opravljati nobene slu\xc5\xbebe._NEWLINE_Zato se je umaknil v Ljubljano, tu je bil med 1934 in 1945 suplent za nem\xc5\xa1\xc4\x8dino in profesor verouka na II. dr\xc5\xbeavni gimnaziji (danes Poljanska gimnazija) in kurat v prisilni delavnici, kjer je zbiral dija\xc5\xa1tvo in prirejal \xc5\xa1tevilne glasbeno-gledali\xc5\xa1ke predstave. Dijakom je pomagal tudi materialno, re\xc5\xa1eval ljudi, ki so imeli te\xc5\xbeave z oblastmi (Tom\xc5\xa1i\xc4\x8devi, Brecljevi). \xc5\xa0e med \xc5\xa1tudijem je organiziral slovenske rudarje na Vestfalskem, ustanovil prvo zasebno \xc5\xa1olo v Hambornu; na Gori\xc5\xa1kem prosvetna dru\xc5\xa1tva s te\xc4\x8daji in knji\xc5\xbenicami, dramski in telovadni odseki (leta 1925 \xc5\xbee 12.000 \xc4\x8dlanov v 162 dru\xc5\xa1tvih)._NEWLINE_Po vojni je bil zopet zani\xc4\x8devan in se ni mogel nikjer ustaliti. Drugi duhovniki so pripomogli, da je skupaj s Francem Kra\xc5\xa1njo, upravljal \xc5\xbeupniji Dav\xc4\x8da in Sorica. 7. januarja 1946 sta se oba navedena odpravljala v pe\xc5\xa1 proti \xc5\xbdeleznikom, da bi od tam \xc5\xa1la z avtobusom v Ljubljano. Na poti sta ju zajela aktivista, \xc4\x8dlana KPS, ju odpeljala v nasprotno smer proti Podbrdu in ju v \xc5\xa0tulcovi grapi pod Dav\xc4\x8do predala pripadnikom KNOJ, ki so bili nastanjeni na meji. Ti so ju zahrbtno ustrelili in zakopali na mestu. Doma\xc4\x8dini so najprej na\xc5\xa1li brevir, ki jim je pokazal, kje je grob. Kasneje so oba prekopali na dav\xc5\xa1ko pokopali\xc5\xa1\xc4\x8de.\n_START_SECTION_\nLiterarno delo\n_START_PARAGRAPH_\nPisal je poezijo in prozo. Objavljal v ve\xc4\x8d revijah tistega \xc4\x8dasa (katoli\xc5\xa1kih). Bil je tudi urednik. Pisal je tudi vzgojne spise.'